A Bizottság 1005/2002/EK rendelete

(2002. június 12.)

a nyersdohányágazatban működő termelői csoportok, a versenyeztetési rendszer, a nemzeti tartalék és az átruházási megállapodások tekintetében a 2848/98/EK rendelet módosításáról

AZ EURÓPAI KÖZÖSSÉGEK BIZOTTSÁGA,

tekintettel az Európai Közösséget létrehozó szerződésre,

tekintettel a legutóbb az 546/2002/EK rendelettel [1] módosított, a nyersdohány piacának közös szervezéséről szóló, 1992. június 30-i 2075/92/EGK tanácsi rendeletre [2] és különösen annak 7. cikkére, 9. cikke (5) bekezdésére, 11. cikkére és 14a. cikkére,

mivel:

(1) A legutóbb a 486/2002/EK rendelettel [3] módosított, a nyersdohányágazatban a jövedelemtámogatási rendszer, a termelési kvóták és a termelői csoportoknak nyújtandó külön támogatás tekintetében a 2075/92/EGK tanácsi rendelet alkalmazása részletes szabályainak megállapításáról szóló, 1998. december 22-i 2848/98/EK bizottsági rendelet [4] 3. cikke megállapítja a termelői csoportok elismerésének feltételeit. Azokon a szigeteken, ahol csak kis mennyiségű dohányt állítanak elő, és az olyan elszigetelt termőterületeken, ahol a dohánytermelés csökkenőben van, egyes esetekben nem követelhető meg a 2848/98/EK rendelet I. mellékletében termelői csoportok létrehozására előírt minimális küszöbérték. Ezért ezekre a szigetekre alternatív kritérium bevezetése, és a termelő csoportok létrehozására előírt minimális százalék csökkentése szükséges, hogy a kérdéses termelők hozzájuthassanak a jövedelemtámogatás változó részéhez.

(2) A 2075/92/EGK rendelet 6. cikkének (5) bekezdését és 9. cikkének (5) bekezdését az 546/2002/EK rendelet módosította. Ezért a 2848/98/EK rendeletben előírt megfelelő alkalmazási szabályok módosítása szükséges.

(3) A 2848/98/EK rendelet 33. cikke (1) bekezdésének d) pontja kiköti, hogy a kvóta átruházása esetén a felek között létrejött megállapodásokat a kvótamegállapítások kiadásának végső időpontjától számított 30 napon belül be kell jegyezni. Ennek az eljárásnak a felgyorsítása és egyszerűsítése érdekében a megállapodás bejegyzési határidejének azzal a nappal kell kezdődnie, amelyen a kvótamegállapítást kiadták.

(4) A 2848/98/EK rendeletet ennek megfelelően módosítani kell.

(5) Az e rendeletben előírt intézkedések összhangban vannak a Dohánypiaci Irányítóbizottság véleményével,

ELFOGADTA EZT A RENDELETET:

1. cikk

A 2848/98/EK rendelet a következőképpen módosul:

1. a 3. cikk (1) bekezdésének e) pontja a következő albekezdéssel egészül ki:

"A szigeteken lévő termőterületeken azt a termelői csoportot, amely nem éri el az előírt százalékot, el lehet ismerni, amennyiben az adott területen a termelők 70 %-a tag."

2. A 12. cikk (1) bekezdésének helyébe a következő szöveg lép:

"(1) A betakarítási évben január 31. napja előtt a tagállamoknak el kell dönteniük, hogy alkalmazzák-e a területükön egy vagy több fajtacsoportra aláírt termeltetési szerződések versenyeztetési rendszerét. A rendszer a részt venni kívánó termelői csoportok szerződéseire terjed ki."

3. A 29. cikk (1) bekezdésének helyébe a következő szöveg lép:

"(1) Annak elősegítése érdekében, hogy a termelők más terményre térjenek át, és átszervezzék gazdaságaikat, a tagállamok minden egyes fajtacsoportra és minden egyes betakarításra nemzeti kvótatartalékot alakíthatnak ki."

4. A 33. cikk (1) bekezdésének d) pontja helyébe a következő szöveg lép:

"d) a c) pontban említett megállapodást a kvótamegállapítás kiadásának keltétől számított 30 napon belül benyújtották az illetékes hatósághoz bejegyzésre;"

5. Az I. melléklet helyébe e rendelet mellékletének szövege lép.

2. cikk

Ez a rendelet az Európai Közösségek Hivatalos Lapjában való kihirdetését követő harmadik napon lép hatályba.

Ez a rendelet teljes egészében kötelező és közvetlenül alkalmazandó valamennyi tagállamban.

Kelt Brüsszelben, 2002. június 12-én.

a Bizottság részéről

Franz Fischler

a Bizottság tagja

[1] HL L 84., 2002.3.28., 4. o.

[2] HL L 215., 1992.7.30., 70. o.

[3] HL L 76., 2002.3.19., 9. o.

[4] HL L 358., 1998.12.31., 17. o.

--------------------------------------------------

MELLÉKLET

I. MELLÉKLET

A GARANCIAKÜSZÖB SZÁZALÉKOS ARÁNYAI A TERMELŐI CSOPORTOK ELISMERÉSÉHEZ, TAGÁLLAMONKÉNT VAGY KÜLÖN RÉGIÓNKÉNT

Termelői csoport létrehozása tagállamonként vagy sajátos, különleges régiónként | Százalék |

Németország, Spanyolország (kivéve Kasztília és León, Navarra és Campezo területe Baszkföldön), Franciaország (kivéve Nord-Pas-de-Calais és Picardie), Olaszország, Portugália (kivéve az Azori Autonóm Régiót), Belgium és Ausztria | 2 % |

Görögország (kivéve Epírosz), Azori Autonóm Régió (Portugália), Nord-Pas-de-Calais és Picardie (Franciaország) | 1 % |

Kasztília és -León (Spanyolország), Navarra (Spanyolország), Campezo területe Baszkföldön (Spanyolország), Epírosz (Görögország) | 0,3 % |

--------------------------------------------------